
			Pur și simplu

		

	
		
			Prolog 

			Londra, nu foarte departe de St. George, Hanover Square

			Vara 1827

			Își simțea plămânii în flăcări.

			Gregory Bridgerton alerga. Pe străzile Londrei, fără a lua în seamă privirile curioase ale privitorilor, alerga.

			Mișcările îi erau imprimate de un ritm straniu și puternic... unu, doi, trei, patru, unu, doi, trei, patru... care îl făcea să accelereze, îndemnându-l să înainteze chiar dacă mintea îi rămânea concentrată asupra unui singur lucru.

			Biserica.

			Trebuia să ajungă la biserică.

			Trebuia să oprească nunta.

			De cât timp alerga? Un minut? Cinci? Nu avea de unde să știe, nu se putea concentra pe nimic altceva în afară de destinația lui.

			Biserica. Trebuia să ajungă la biserică.

			Începuse la 11.00. Chestia asta. Ceremonia. Lucrul acesta care nu ar fi trebuit să se întâmple niciodată. Dar ea o făcuse oricum. Iar el trebuia să o oprească. Trebuia să o oprească pe ea. Nu știa cum și cu siguranță nu știa de ce, dar ea o făcea și era greșit.

			Trebuia să știe că era greșit.

			Ea era a lui. Locul lor era împreună. Știa asta. La naiba cu toate, ea știa asta.

			Cât dura o ceremonie de nuntă? Cinci minute? Zece? Douăzeci? Nu acordase niciodată atenție detaliului, cu siguranță nu se gândise niciodată să-și verifice ceasul la început și la sfârșit.

			Nu se gândise niciodată că va avea nevoie de asemenea infor­mații. Nu se gândise niciodată că va conta atât de mult.

			De cât timp alerga? De două minute? De zece?

			Coti brusc după un colț și ajunse pe Regent Street, mormăind ceva care trebuia să însemne un „Scuzați-mă“, în timp ce se izbi de un domn cu haine respectabile și îi doborî valiza la pământ.

			În mod normal, Gregory s-ar fi oprit ca să-l ajute pe domn, s-ar fi aplecat să ridice valiza, dar nu astăzi, nu în această dimineață.

			Nu acum.

			Biserica. Trebuia să ajungă la biserică. Nu se putea gândi la nimic altceva. Nu trebuia. El trebuia...

			La naiba! Se opri brusc când o trăsură îi tăie calea. Odihnindu-și mâinile pe coapse – nu pentru că voia, ci mai degrabă pentru că trupul lui disperat i-o cerea – trase adânc și lacom aer în piept, încercând să liniștească presiunea care urla în pieptul lui, senzația cumplită de arsură, lacrimile prelingându-se în timp ce...

			Trăsura trecu și el o luă din nou din loc. Era deja aproape. Va reuși. Nu se putea să fi trecut mai mult de cinci minute de când plecase de acasă. Poate șase. Se simțeau ca treizeci, dar nu puteau să fie mai mult de șapte.

			La gândul acela fu nevoit să se oprească. Era greșit. Trebuia să oprească ceremonia. O va opri.

			Putea să vadă biserica. În depărtare, clopotnița cenușie se înălța spre văzduhul de un albastru strălucitor. Cineva agățase flori de felinare. Nu-și dădea seama ce flori erau... galbene și albe, mai ales galbene. Se revărsau într-o nepăsare nesăbuită, explodând alene din coșulețele lor. Aveau un aer de sărbătoare, de veselie chiar, și totul era atât de greșit. Nu era o zi veselă. Nu era un eveniment de celebrat.

			Iar el îl va opri.

			Încetini într-atât cât să urce în fugă treptele fără să aterizeze direct în nas și apoi deschise ușa cu o smucitură zdravănă, largă, mai mult, tot mai mult, abia mai auzind zgomotul pe care aceasta îl scoase când se lovi de peretele exterior. Poate ar fi trebuit să se oprească și să-și tragă sufletul. Poate ar fi trebuit să intre în liniște, oferindu-și un moment ca să analizeze situația, să-și dea seama în ce moment al ceremoniei ajunsese.

			Biserica se cufundă într-o tăcere mormântală. Preotul se opri din predica lui și fiecare coloană vertebrală din fiecare strană se întoarse până ce ajunse cu fața îndreptată spre partea din spate a clădirii.

			Spre el.

			– Nu, spuse Gregory cu răsuflarea tăiată, dar respira cu atâta greutate încât abia dacă își auzi propriul cuvânt. Nu, spuse el, mai tare de astă dată, apucând strâns marginea stranelor în timp ce se clătină înainte. Nu o face. 

			Ea nu spuse nimic, dar el o văzu. O văzu, cu gura întredeschisă sub efectul uluirii. El îi văzu buchetul alunecând din mâini și știu... pentru numele lui Dumnezeu, știu că ei i se tăiase răsuflarea.

			Era atât de frumoasă. Părul ei auriu părea să capteze lumina și scânteia cu o strălucire care îl umplea de putere. El se îndreptă de spate, continuând să răsufle cu greu, dar putea să meargă fără ajutor acum și dădu drumul stranei de care se ținuse.

			– Nu o face, spuse el din nou, îndreptându-se spre ea cu grația misterioasă a unui bărbat care știe ce își dorește.

			Cine știe ce trebuie să fie.

			Totuși, ea nu vorbi. Nimeni nu vorbi. Era un lucru ciudat. Trei sute dintre cei mai importanți oameni din Londra, reuniți într-o singură clădire, și nimeni nu mai era în stare să scoată vreun cuvânt. Nimeni nu-și putea lua ochii de la el în timp ce el înainta spre altar.

			– Te iubesc, spuse el, atunci și acolo, chiar în fața tuturor.

			Cui îi păsa? Nu avea de gând să-și păstreze sentimentele secrete. Nu o va lăsa să se mărite cu altcineva fără a se asigura că toată lumea știa că inima lui îi aparținea ei.

			– Te iubesc, spuse el din nou, și cu coada ochiului, își zări mama și sora, așezate formal într-o strană și uluite de ceea ce vedeau.

			El continuă să înainteze. Spre altar, fiecare pas fiind mai încrezător, mai sigur.

			– Nu o face, spuse el, ieșind de pe culoar și înaintând spre altar. Nu te mărita cu el.

			– Gregory, șopti ea. De ce faci asta?

			– Te iubesc, spuse el, pentru că era singurul lucru pe care trebuia să-l spună.

			Era singurul lucru care conta.

			Ochii ei scânteiară, și el își dădu seama că i se tăie răsuflarea. Ea ridică privirea spre bărbatul cu care încerca să se mărite. Acesta își arcui sprâncenele în timp ce ridică discret un singur umăr, de parcă ar fi spus: „Tu alegi“.

			Gregory se așeză într-un genunchi.

			– Mărită-te cu mine, spuse el și își puse toată inima în cuvintele pe care le rosti. Mărită-te cu mine.

			El încetă să mai respire. Toată biserica încetă să mai respire.

			Ea îi întâlni privirea. Ochii ei erau uriași, limpezi și cu tot ce crezuse el vreodată că era bun, blând și adevărat.

			– Mărită-te cu mine, șopti el, pentru ultima oară.

			Buzele ei tremurau, dar vocea îi răsună clar când spuse...

		

	
		
			Capitolul 1

			În care eroul nostru se îndrăgostește.

			Cu două luni înainte

			Spre deosebire de majoritatea bărbaților pe care îi cunoștea, Gregory Bridgerton credea în dragostea adevărată.

			Ar fi trebuit să fie un nebun ca să nu creadă.

			Dacă se gândea la următorii:

			Fratele lui cel mare, Anthony.

			Sora lui cea mai mare, Daphne.

			Ceilalți frați, Benedict și Colin, ca să nu mai vorbim de surorile lui, Eloise, Francesca și (exasperant, dar adevărat) Hyacinth, care toți... absolut toți... erau îndrăgostiți nebunește de soții și soțiile lor.

			Pentru majoritatea bărbaților, o asemenea stare de fapt nu ar fi inspirat altceva decât greață, dar pentru Gregory, care se născuse cu o fire neobișnuit de veselă, chiar dacă din când în când (după spusele surorii lui mai mici) sâcâitoare, însemna pur și simplu că nu avea de ales decât să creadă în evidență:

			Dragostea exista.

			Nu era vreo născocire iscusită a imaginației, menită să îi ajute pe poeți să nu moară de foame. Poate că nu era ceva care să se vadă cu ochiul liber, să poată fi mirosit sau atins, dar exista și era doar o chestiune de timp până va găsi și el femeia visurilor lui și se va așeza la casa lui ca să fie fertil, să facă urmași și să dezvolte pasiuni neobișnuite, precum hârtia creponată și colecționatul de răzători de nucșoară.

			Deși, dacă era să pună punctul pe i, ceea ce părea indicat pentru un concept atât de abstract, visurile lui nu includeau o femeie anume. Ei bine, nu o femeie cu trăsături clare și ușor de recunoscut. Nu știa nimic despre această femeie, cea care se presupunea că trebuia să-i transforme viața cu totul, să-l facă un fericit stâlp al plictiselii și respectabilității. Nu știa dacă va fi scundă sau înaltă, brunetă sau blondă. Îi plăcea să creadă că va fi inteligentă și cu un simț dezvoltat al umorului, dar dincolo de toate acestea, de unde să știe altceva? Poate va fi timidă sau directă. Poate îi plăcea să cânte. Sau poate nu. Poate că era pasionată de călătorii, cu un ten rumen, dat de timpul petrecut în aer liber.

			Habar nu avea. Când venea vorba de această femeie, această femeie imposibilă, minunată și inexistentă în clipa de față, tot ce știa realmente era că atunci când o va găsi...

			Va ști.

			Nu știa cum va ști; știa doar că va ști. Ceva atât de important, de cutremurător și în măsură să te schimbe fundamental... ei bine, serios, nu avea cum să se ivească pe nesimțite. Se va dezlănțui cu putere și convingere, îl va năuci la propriu. Singura întrebare era când.

			Și între timp, nu vedea nici un motiv să nu se simtă bine în timp ce aștepta cu nerăbdare să i se întâmple și lui. La urma urmei, nu era nevoie să te porți ca un călugăr cât așteptai să-ți întâlnești marea dragoste.

			Din câte se părea, Gregory era un londonez foarte tipic, cu o alocație rezonabilă – chiar dacă nicidecum extravagantă – o mulțime de prieteni și cu suficientă minte pentru a ști când să se ridice de la masa de joc. Pe piața matrimonială, era considerat o partidă foarte decentă, chiar dacă nu se plasa neapărat în fruntea clasamentului (al patrulea fiu nu se bucura niciodată de vreo mare atenție), și se apela mereu la el atunci când doamnele din lumea bună aveau nevoie de un domn eligibil ca să ajungă la numere egale de femei și de bărbați pe la petreceri. 

			Ceea ce făcea ca alocația anterior menționată să crească ceva mai mult... întotdeauna un avantaj.

			Poate ar fi trebuit să aibă ceva mai multe țeluri în viață. Un fel de direcție sau chiar doar o misiune importantă de îndeplinit. Dar putea să mai aștepte, nu-i așa? Cât de curând, era convins, apele se vor liniști. Va ști exact ce voia să facă și cu cine voia să o facă și, între timp, el...

			Nu se va simți bine. Cel puțin, nu chiar în acest moment.

			Se impunea o explicație:

			În prezent, Gregory stătea într-un fotoliu de piele, foarte comod, nu că ar mai fi contat... doar că lipsa disconfortului devenea un mediu prielnic pentru visatul cu ochii deschiși, ceea ce crea mediul prielnic pentru a nu-l asculta pe fratele lui, care, trebuie spus, se afla la vreun metru distanță și îndruga ceva despre una sau alta, folosind aproape sigur o combinație între cuvintele datorie și responsabilitate.

			Gregory nu era foarte atent. Rareori era.

			Ei bine, nu, uneori era, dar...

			– Gregory? Gregory!

			El ridică privirea și clipi. Brațele lui Anthony erau încrucișate, niciodată un semn de bun augur. Anthony era vicontele Bridger­ton și își asuma acest rol de peste douăzeci de ani. Însă, chiar dacă era cel mai bun frate din lume, iar Gregory era primul care să insiste pe această idee, Anthony ar fi putut să fie și un excepțional senior feudal.

			– Îmi cer iertare că-ți întrerup cu atâta brutalitate gândurile, oricare ar fi ele, spuse Anthony cu o voce seacă, dar este oare posibil să fi auzit – poate doar din greșeală – ceva din tot ce am spus?

			– Sârguință, repetă papagalicește Gregory, dând din cap cu ceea i se păru a fi suficientă seriozitate. Direcție.

			– Într-adevăr, răspunse Anthony, și Gregory se felicită pentru prestația lui evident inspirată. S-a dus de mult vremea în care să dai, într-un sfârșit, o direcție vieții tale.

			– Desigur, murmură Gregory, mai ales pentru că ratase cina, îi era foame și auzise cum cumnata lui servea niște gustări ușoare în grădină.

			În plus, nu avea niciodată sens să te cerți cu Anthony. Niciodată.

			– Trebuie să faci o schimbare. Să alegi un drum nou.

			– Întocmai.

			Poate că se serveau și sendvișuri. Ar fi fost în stare să mănânce pe nerăsuflate vreo patruzeci din tartinele acelea ridicol de mici.

			– Gregory.

			În vocea lui Anthony se păstra tonul acela. Cel care, deși imposibil de descris, era foarte ușor de recunoscut. Și Gregory știu că era timpul să fie atent.

			– Exact, spuse el, pentru că, la drept vorbind, era remarcabil cât de bine reușea un singur cuvânt să întârzie elaborarea unei fraze adecvate. Mă gândesc să mă alătur clerului.

			Cuvintele îl făcură Anthony să încremenească. Ca o stană de piatră. Gregory se opri ca să savureze momentul. Ce păcat că trebuia să devină un afurisit de vicar pentru asta.

			– Poftim? murmură Anthony în cele din urmă.

			– Nu este ca și cum aș avea prea mult de ales, spuse Gregory. Și pe măsură ce-și rosti cuvintele, își dădu seama că era prima dată când le exprima. Ceea ce le imprima cumva un aer mai real, mai permanent. Am de ales între armată și cler, continuă el, și, ei bine, trebuie spus... am o țintă deosebit de proastă.

			Anthony nu spuse nimic. Toți știau că era adevărat.

			După un moment de tăcere stânjenitoare, Anthony murmură:

			– Există săbii.

			– Da, dar la norocul pe care îl am, o să fiu trimis în Sudan. Gregory se înfioră. Nu vreau să fiu prea mofturos, dar serios, căldura. Tu ai vrea să pleci?

			Anthony protestă numaidecât:

			– Nu, bineînțeles că nu.

			– Și, adăugă Gregory, începând să se distreze, mai este mama.

			Urmă o pauză. Apoi:

			– Și ce legătură are ea cu... Sudanul?

			– N-ar încânta-o prea mult să plec și apoi tu, o știi deja, o să fii cel care trebuie să o țină de mână de fiecare dată când o să-și facă griji sau o să aibă vreun coșmar îngrozitor despre...

			– Nu mai spune nimic, îl întrerupse Anthony.

			Gregory își permise să surâdă în gând. Chiar nu era corect față de mama lui, care nu susținuse niciodată că prezicea viitorul cu ajutorul unui lucru atât de imaterial precum un vis. Dar chiar ar fi detestat ca fiul ei să plece în Sudan, iar Anthony ar fi trebuit să-i asculte neliniștile.

			Și cum Gregory nu-și dorea în mod special să părăsească țărmurile cețoase ale Angliei, ideea oricum ieșea din discuție.

			– Ai dreptate, spuse Anthony. Ai dreptate. Atunci mă bucur că am reușit, până la urmă, să avem discuția asta.

			Gregory se uită la ceas.

			Anthony își drese glasul și, când vorbi, o urmă de nerăbdare i se ghicea în voce.

			– Și că te gândești, în sfârșit, la viitorul tău.

			Gregory simți cum îi zvâcnește un mușchi în maxilar.

			– Am doar 26 de ani, îi aminti el. Cu siguranță sunt prea tânăr pentru o utilizare repetată a cuvintelor „în sfârșit“.

			Anthony doar își arcui o sprânceană.

			– Să iau legătura cu arhiepiscopul? Să se ocupe de găsirea unei parohii?

			Gregory simți cum i se strânge inima în piept într-un acces neașteptat de tuse.

			– Hm, nu, spuse el când se simți în stare. Nu încă, cel puțin.

			Un colț al gurii lui Anthony se mișcă. Dar nu cu mult și, în nici un caz, într-un zâmbet.

			– Te-ai putea însura, spuse el încet.

			– Aș putea, încuviință Gregory. Și o să o fac. De fapt, am de gând să o fac.

			– Serios?

			– Când o să găsesc femeia potrivită. Și apoi, când văzu expresia stranie de pe chipul lui Anthony, Gregory adăugă: Sigur tu, dintre toți oamenii, ai recomanda mai degrabă o căsătorie din dragoste decât din interes.

			Se știa Anthony era îndrăgostit nebunește de soția lui, care era, la rândul ei și în mod inexplicabil, îndrăgostită nebunește de el. Se știa că Anthony era și foarte devotat celor șapte frați mai mici pe care îi avea, astfel că Gregory nu ar fi trebuit să se simtă cuprins de un val neașteptat de emoție când îi spuse încet:

			– Îți doresc toată fericirea de care mă bucur eu.

			Zgomotul foarte puternic pe care îl scoase stomacul lui îl scuti pe Gregory de nevoia de a-i răspunde. Schiță spre fratele lui o expresie rușinată.

			– Îmi pare rău. Am ratat cina.

			– Știu. Ne așteptam să vii mai devreme.

			Gregory reuși să nu tresară. La mustață.

			– Kate a fost cam supărată.

			Acesta era cel mai rău. Una era să fie Anthony dezamăgit. Dar când susținea că soția lui fusese cumva mâhnită...

			Ei bine, atunci Gregory știa că are probleme.

			– Am plecat târziu din Londra, mormăi el. 

			Era adevărul, dar totuși, nu avea nici o scuză pentru purtarea lui necuviincioasă. Fusese așteptat să ajungă la petrecere pe la ora cinei și nu reușise. Aproape că spuse „O să mă revanșez“, dar în ultima clipă, își mușcă limba. Cumva știu că nu va face decât să înrăutățească lucrurile, ca și cum aproape că ar fi luat întârzierea în derâdere, presupunând că putea să îndulcească orice greșeală cu un zâmbet și un compliment superficial. Ceea ce-i reușea de multe ori, dar, nu știa de ce, de astă dată...

			Nu voia să o facă. 

			Astfel că, în schimb, spuse pur și simplu:

			– Îmi pare rău.

			Și chiar vorbea serios.

			– Este în grădină, spuse Anthony cu un aer morocănos. Cred că vrea să se danseze... în curtea interioară, dacă îți vine să crezi.

			Lui Gregory îi venea să creadă. Părea exact un lucru pe care l-ar fi făcut cumnata lui. Ea nu era genul care să rateze magia unui moment neașteptat și, cum vremea era atât de neobișnuit de frumoasă, de ce să nu organizeze pe neanunțate o serată dansantă în aer liber?

			– Vezi să dansezi cu cine zice ea, spuse Anthony. Kate nu o să vrea ca vreuna dintre domnișoare să se simtă dată deoparte.

			– Bineînțeles că nu, murmură Gregory.

			– Vin și eu peste un sfert de oră, spuse Anthony, revenind spre biroul lui, unde îl așteptau câteva teancuri de documente. Mai am câteva lucruri de terminat aici.

			Gregory se ridică.

			– O să-i transmit lui Kate.

			Și apoi, cum era destul de limpede că întrevederea se încheiase, părăsi încăperea și se îndreptă spre grădină.

			Trecuse ceva timp de când nu mai fusese pe la Aubrey Hall, casa strămoșească a familiei Bridgerton. Desigur, toată familia se reunea aici în Kent de Crăciun, dar, la drept vorbind, nu era acasă pentru Gregory și nu fusese niciodată cu adevărat. După ce murise tatăl lui, mama lui decisese să facă ceva neobișnuit și se mutase cu familia, alegând să-și petreacă cea mai mare parte a anului la Londra. Nu le-o spusese niciodată, dar Gregory bănuise mereu că străvechea reședință fermecătoare mai păstra încă mult prea multe amintiri.

			Astfel, Gregory se simțise întotdeauna mai acasă la oraș decât la țară. Bridgerton House, din Londra, era casa copilăriei lui, nu Aubrey Hall. Totuși, îi plăceau vizitele făcute aici și intra cu dragă inimă în joc când venea vorba de îndeletniciri rustice, precum călăria și înotul (când apa din lac era suficient de caldă) și, în mod straniu, îi plăcea schimbarea de ritm. Îi plăcea cum aerul se simțea calm și curat după luni întregi petrecute la oraș.

			Și îi plăcea cum putea să lase totul în urmă atunci când devenea prea liniștit și curat.

			Festivitățile de seară se organizau pe peluza sudică sau așa îi spusese majordomul când sosise mai devreme. Părea un loc bun pentru o petrecere în aer liber... suprafață plană, vedere spre lac și o curte interioară mare, cu o mulțime de locuri pentru cei mai puțin energici.

			În timp ce se apropie de salonul prelung care se deschidea spre exterior, auzi murmurul scăzut al vocilor care se furișa înăuntru prin ușile de la terasă. Nu știa sigur câtă lume invitase cumnata lui la petrecere... probabil undeva între douăzeci și treizeci de oameni. Un grup suficient de mic ca să existe o intimitate și totuși, suficient de mare ca să evadezi în căutarea unei clipe de liniște, fără să ți se observa lipsa.

			Când Gregory trecu prin salon, trase adânc în piept, încercând în parte să-și dea seama ce fel de mâncare decisese să propună Kate. Firește, nu va fi prea multă; trebuia să-și fi îndopat deja oaspeții la cină.

			Dulciuri, hotărî Gregory, adulmecând o notă de scorțișoară când ajunse la piatra de un cenușiu-deschis din curtea interioară. Răsuflă dezamăgit. Era mort de foame... și o bucată zdravănă de carne ar fi fost raiul pe pământ acum.

			Dar întârziase și era doar vina lui. Anthony i-ar fi luat capul dacă nu se ducea imediat la petrecere, astfel că era nevoit să se mulțumească doar cu prăjiturele și biscuiți.

			O adiere călduță îi învălui pielea când păși afară. Fusese deosebit de cald pentru luna mai; toată lumea vorbea despre asta. Era genul de vreme care părea să-ți ridice moralul... atât de surprinzător de plăcută, încât nu aveai cum să nu zâmbești. Și într-adevăr, oaspeții care roiau de colo-colo păreau să fie foarte fericiți; zumzetul de fond al discuțiilor era condimentat cu bombăneli dese și ho­ho­te de râs.

			Gregory se uită în jur, atât după gustări, cât și după cineva cunoscut, de preferat cumnata lui Kate, pe care se cuvenea să o salute mai întâi. Dar, în timp ce scrută din priviri întreaga scenă, o văzu, în schimb...

			Pe ea.

			Pe ea.

			Iar el știu. Știu că era aleasa inimii lui. Rămase încremenit, transfigurat. Aerul nu se mai grăbi să îi iasă din plămâni; ba dimpotrivă, păru să se consume încetul cu încetul până nu mai rămăsese nimic, iar Gregory se simți înmărmurit, secătuit și tânjind după mai mult.

			Nu putea să-i vadă chipul, nici măcar profilul. Îi vedea doar spatele, doar linia uluitor de perfectă a gâtului, o șuviță de păr blond care i se ondula pe umăr.

			Și singurul lucru la care se mai gândi era... S-a terminat.

			Povestea lui cu toate celelalte femei se terminase. Intensitatea, înflăcărarea, sentimentul copleșitor de afinitate... nu mai simțise niciodată așa ceva.

			Poate că era o sminteală. Poate era o nebunie. Probabil ambele. Dar el așteptase. Așteptase atât de mult momentul acesta. Și dintr-oda­tă, înțelese pe deplin... de ce nu se alăturase armatei sau clerului, sau de ce nu acceptase nici una dintre desele invitații de a administra o moșie mai mică a familiei Bridgerton lansate de fratele lui.

			El așteptase. Atât. La naiba, nici măcar nu-și dăduse seama că nu făcuse mai nimic altceva decât să aștepte acest moment.

			Și iată că venise.

			Iată că o întâlnise pe ea.

			Și știu.

			Știu.

			Traversă încet peluza, dând uitării mâncarea și pe Kate. Reuși să-și murmure salutările spre unul sau altul dintre invitații pe lângă care trecu, continuând să înainteze. Trebuia să ajungă la ea. Trebuia să-i vadă chipul, să-i simtă parfumul, să-i audă vocea.

			Și apoi se văzu ajuns acolo, la doar câțiva metri distanță. Cu răsuflarea tăiată, uluit, întru câtva perfect împlinit prin simplul fapt că se afla în prezența ei.

			Vorbea cu o altă domnișoară, cu destulă însuflețire încât să dea de înțeles că erau prietene bune. Rămase pe loc o clipă, privindu-le pur și simplu până când ele se întoarseră încet și își dădură seama că era acolo.

			El zâmbi. Ușor, un surâs. Și spuse…

			– Ce mai faceți?

			Lucinda Abernathy, mai degrabă cunoscută printre cunoscuții ei ca Lucy, își înăbuși un geamăt când se întoarse spre domnul care se apropiase pe nesimțite lângă ea, probabil ca să se uite cu ochi umezi la Hermione, asemenea tuturor celor care o cunoșteau pe prietena ei.

			Era riscul meseriei când erai prietenă cu Hermione Watson. Ea colecționa inimi frânte așa cum bătrânul vicar de la mănăstire făcea colecție de fluturi.

			Desigur, singura diferență fiind că Hermione nu-și fixa colecția cu bolduri. La drept vorbind, Hermione nu-și dorea să câștige inimile domnilor și cu siguranță nu-și propusese niciodată să o frângă pe nici una dintre ele. Se întâmpla... pur și simplu. Lucy era deja obișnuită de acum. Hermione era Hermione, cu părul blond-deschis de culoarea untului, o față în formă de inimă și ochi uriași care aveau cu cea mai uluitoare nuanță de verde.

			Lucy, pe de altă parte, era... Ei bine, cu siguranță nu era Her­mione. Era pur și simplu ea însăși și, de cele mai multe ori, era de ajuns.

			Lucy era, din aproape toate unghiurile evidente, doar puțin mai puțin decât Hermione. Puțin mai puțin blondă. Puțin mai puțin suplă. Puțin mai puțin înaltă. Culoarea ochilor ei era puțin mai puțin intensă... în nuanța lor de un cenușiu-albăstriu, de fapt, foarte atrăgătoare în comparație cu oricine altcineva decât Hermione, dar acest lucru nu o ajuta prea mult, căci nu se ducea niciodată nicăieri fără Hermione.

			Ajunsese la această concluzie surprinzătoare într-o bună zi, în timp ce nu era atentă la lecțiile de limbă și literatură engleză de la Școala pentru Tinere Domnișoare Excepționale a domnișoarei Moss, unde ea și Hermione studiaseră trei ani.

			Lucy era puțin mai puțin. Sau poate, dacă voiai să o exprimi într-o notă mai elegantă, pur și simplu nu chiar atât de.

			Bănuia că era destul de atrăgătoare în sensul sănătos și tradițional al frumuseții tipic englezești, dar bărbații erau rareori (oh, prea bine, niciodată) năuciți în prezența ei.

			Totuși, Hermione... bine că era atât de drăguță. Altfel, i-ar fi fost imposibil să devină prietena ei.

			Ei bine, și pentru că ea pur și simplu nu putea dansa. Vals, cadril, menuet... chiar nu conta. Când era vorba de muzică și de mișcare, lui Hermione nu-i reușea pasența.

			Și era minunat.

			Lucy nu se considera o persoană deosebit de superficială și ar fi insistat, dacă o întreba cineva, că s-ar fi aruncat de bunăvoie în fața unei trăsuri pentru cea mai dragă prietenă pe care o avea, dar exista un fel de dreptate mulțumitoare în ideea că cea mai frumoasă fată din Anglia avea două picioare stângi, cel puțin unul dintre ele fiind bâtă.

			Metaforic vorbind.

			Și acum iată, încă unul. Un bărbat, desigur, nu un picior. Și, pe deasupra, chipeș. Înalt, dar nu foarte, cu un păr de un castaniu strălucitor și un zâmbet foarte plăcut. Și o licărire în ochii a căror culoare nu o ghicea prea bine în lumina difuză a nopții.

			Ca să nu mai vorbim că, de fapt, nu-i putea vedea ochii pentru că el nu se uita la ea. Se uita la Hermione, așa cum făceau întot­deauna bărbații.

			Lucy zâmbi politicos, chiar dacă nu-și închipuia că va observa, și așteptă ca el să facă o plecăciune și să se prezinte.

			Și apoi făcu cel mai uimitor lucru. După ce își dezvălui numele – ar fi trebuit să-și dea seama că era un Bridgerton după felul în care arăta – se aplecă și sărută mai întâi mâna ei. 

			Lucy rămase fără suflare.

			Apoi, firește, își dădu seama ce joc juca.

			O, era bun! Era foarte bun. Nimic, dar absolut nimic nu putea face ca un bărbat să intre mai repede în grațiile lui Hermione decât un compliment adresat lui Lucy.

			Ce păcat – pentru el – că inima lui Hermione aparținea altui bărbat.

			În fine. Măcar va fi amuzant să vadă cum se vor desfășura lucrurile.

			– Eu sunt domnișoara Hermione Watson, spunea Hermione, iar Lucy își dădu seama că tactica domnului Bridgerton era cu atât mai inteligentă.

			Decizând să sărute după aceea mâna lui Hermione, el putea să zăbovească deasupra mâinii și, în esență, în preajma prietenei ei. Ceea ce însemna că Lucy trebuia să facă prezentările.

			Lucy era aproape impresionată. Bărbatul se evidenția ca fiind ceva mai inteligent decât un gentleman obișnuit.

			– Iar aceasta este draga mea prietenă, continuă Hermione, Lady Lucinda Abernathy.

			O spuse așa cum o spunea mereu, cu dragoste și devotament, și poate doar o notă imperceptibilă de disperare, ca pentru a spune: „Pentru numele Domnului, aruncă-i și lui Lucy o privire“.

			Dar, desigur, nu o făceau niciodată. În afară de situațiile în care voiau sfaturi despre Hermione, inima ei și cum să o cucerească. Când se întâmpla acest lucru, Lucy era mereu la mare căutare.

			Domnul Bridgerton – domnul Gregory Bridgerton, se corectă Lucy în gând, pentru că existau, din câte știa, trei domni Bridgerton în total, firește, fără a-l pune la socoteală pe viconte – se întoarse și o surprinse cu un zâmbet cuceritor și ochi plini de căldură.

			– Sper că sunteți bine, Lady Lucinda, murmură el.

			– Foarte bine, mulțumesc, și ar fi putut să-și dea un bobârnac pentru că se bâlbâi pe „f“-ul din „foarte“. Însă, pentru numele lui Dumnezeu, bărbații nu-i mai aruncau niciodată o a doua privire după ce o vedeau pe Hermione, niciodată.

			Se putea oare să fie interesat de ea?

			Nu, era imposibil. Bărbații nu erau niciodată interesați de ea.

			Și serios, chiar conta? Bineînțeles, de dragul schimbării, ar fi absolut minunat ca un bărbat să se îndrăgostească nebunește și cu pasiune de ea. Într-adevăr, nu ar fi deranjat-o deloc să se bucure de o asemenea atenție. Dar adevărul era că Lucy era practic logodită cu lordul Haselby și fusese logodită ani și ani și ani la rând, astfel că nu avea nici un rost să aibă un admirator. Nu era ca și cum o astfel de poveste să ducă la ceva palpabil.

			Și, în plus, sigur nu era vina lui Hermione că se născuse cu chipul unui înger.

			Deci Hermione era sirena, iar Lucy era prietena de încredere și totul era frumos pe lume. Sau dacă nu frumos, cel puțin destul de previzibil.

			– Ne sunteți una dintre gazde? întrebă Lucy în cele din urmă, de vreme ce nimeni nu mai spuse nimic după ce fiecare își exprimă încântarea de a se întâlni.

			– Mă tem că nu, răspunse domnul Bridgerton. Oricât mi-aș dori să-mi asum meritele pentru festivități, eu locuiesc la Londra.

			– Sunteți foarte norocos să aveți Aubrey Hall, spuse Hermione cu politețe, chiar dacă proprietatea îi aparține fratelui dumneavoastră.

			Și atunci Lucy știu că domnul Bridgerton o plăcea Hermione. Nu mai conta că sărutase mai întâi mâna ei sau că se uitase la ea când îi vorbise, ceea ce majoritatea bărbaților nu se oboseau niciodată să mai facă. Era de ajuns să vezi cum o privea pe Hermione când îi vorbea ca să știi că și el se alăturase nenumăraților ei admiratori.

			Ochii lui păstrau aceeași notă ușor sticloasă. Buzele îi erau întredeschise. Iar în aer plutea o intensitate, de parcă și-ar fi dorit să o ia pe Hermione pe sus și să fugă cu ea, dând naibii musafirii și buna-cuviință.

			Spre deosebire de felul în care o privea pe ea, care ar putea fi catalogat, cu o relativă ușurință, drept o politicoasă lipsă de interes. Sau poate că era un „De ce-mi stai în cale, împiedicându-mă să o iau pe sus pe Hermione și să fug ea, și ducă-se naibii musafirii și buna-cuviință?“

			Nu era chiar dezamăgitor. Doar că... nu era... nedezamăgitor.

			Trebuia să existe un cuvânt pentru asta. Serios, chiar trebuia.

			– Lucy? Lucy?

			Lucy își dădu seama, cu o urmă de stânjeneală, că nu fusese atentă la conversație. Hermione o privea curios, cu capul înclinat în stilul ei caracteristic, care părea să li se pară mereu atât de atrăgător bărbaților. Lucy încercase să o imite o dată. O luase cu amețeli.

			– Da? murmură ea, căci părea să se impună un fel de reacție verbală.

			– Domnul Bridgerton m-a invitat la dans, spuse Hermione, dar i-am spus că nu pot.

			Hermione se prefăcea mereu că are entorse la glezne și răceli la cap ca să stea departe de ringul de dans. Toate bune și frumoase până aici, doar că îi păcălea pe toți admiratorii ei și i-i pasa lui Lucy. Iar toate fuseseră bune și frumoase la început, dar se transformase atât de mult într-o obișnuință, încât Lucy bănuia că domnii ajungeau să creadă că era împinși spre ea din milă, ceea ce nici nu se putea să fie mai departe de adevăr.

			Lucy era, dacă o spunea ea însăși, o dansatoare foarte bună. Și, pe deasupra, se pricepea de minune la conversații.

			– Ar fi plăcerea mea să o invit pe Lady Lucinda la dans, spuse domnul Bridgerton, pentru că, serios, ce altceva ar fi putut să spună?

			Astfel că Lucy zâmbi, nu chiar din inimă, dar schiță totuși un surâs și îi permise să o conducă spre curtea interioară.

		

	
		
			Capitolul 2

			În care eroina noastră dă dovadă de o vădită lipsă de respect față de tot ce este romantic.

			Gregory era un adevărat gentleman și își ascunse bine dezamăgirea când îi oferi brațul lui Lady Lucinda și o însoți pe ringul improvizat de dans. Era convins că domnișoara era absolut fermecătoare și minunată, dar nu era domnișoara Hermione Watson.

			Și așteptase toată viața să o cunoască pe domnișoara Hermione Watson.

			Totuși, acest lucru putea să fie ceva benefic pentru cauza lui. În mod clar, Lady Lucinda era cea mai apropiată prietenă a domnișoarei Watson... domnișoara Watson fusese extaziată de ea în timpul scurtei lor conversații, timp în care Lady Lucinda privea lung spre un punct aflat dincolo de umărul lui, aparent fără a asculta vreun cuvânt. Și cu cele patru surori pe care le avea, Gregory știa câte ceva despre femei, cel mai important fiind că era întotdeauna o idee bună să te împrietenești cu prietena, dacă ele chiar erau cu adevărat prietene... și nu aveau legătura aceea ciudată care le făcea pe femei să pretindă a fi prietene, așteptând în realitate doar momentul perfect pentru a se înțepa pe la spate una pe alta.

			Misterioase creaturi mai erau și femeile. Dacă ar fi învățat numai să exprime limpede ce voiau, lumea ar fi fost un loc mult mai simplu.

			Dar domnișoara Watson și Lady Lucinda dădeau impresia unei prietenii și al unui devotament adevărate, lăsând deoparte visatul cu ochii deschiși al lui Lady Lucinda. Iar dacă Gregory își dorea să afle mai multe despre domnișoara Watson, Lady Lucinda Abernathy era evident persoana cea mai potrivită cu care să înceapă.

			– Ești la Aubrey Hall de foarte mult timp? întrebă Gregory politicos în timp ce așteptau să înceapă muzica.

			– De ieri doar, răspunse ea. Dumneavoastră? Nu te-am mai văzut la nici una dintre întâlnirile de până acum.

			– Tocmai am sosit în astă-seară, spuse el. După cină.

			El făcu o grimasă. Acum că nu se mai uita la domnișoara Watson, își aminti că îi era foarte foame.

			– Trebuie să îți fie foarte foame, exclamă Lady Lucinda. Ai prefera să facem câțiva pași prin curtea interioară în loc să dansăm? Te asigur că o să trecem și pe lângă masa cu gustări.

			Gregory ar fi putut să o ia în brațe.

			– Dumneata, Lady Lucinda, ești o domnișoară nemaipomenită.

			Ea zâmbi, dar era un zâmbet straniu, iar el nu-și dădu seama ce voia să însemne cu adevărat. Era foarte sigur că îi plăcuse complimentul lui, dar mai era ceva în surâsul ei, un aer ușor mâhnit, poate chiar ușor resemnat.

			– Sigur ai un frate, spuse el.

			– Da, îi confirmă ea, zâmbind la auzul concluziei lui. Este mai mare cu patru ani și îi este mereu foame. Eram mereu uimită că mai aveam câte ceva în cămară când venea acasă de la școală.

			Gregory îi așeză mâna în scobitura cotului și se îndreptară împreună spre curtea interioară.

			– Pe aici, spuse Lady Lucinda și îl strânse ușor de braț când el încercă să o conducă în sens invers acelor de ceasornic. Dacă nu cumva preferi dulciurile.

			Gregory simți cum fața i se luminează.

			– Avem aperitive?

			– Sendvișuri. Sunt mici, dar sunt foarte delicioase, mai ales cele cu ou. 

			El dădu din cap, oarecum absent. O surprinsese cu coada ochiului pe domnișoara Watson și era cam greu să se mai concentreze pe orice altceva. Mai ales că era înconjurată de bărbați. Gregory era sigur că așteptaseră ca altcineva să o ia pe Lady Lucinda de lângă ea înainte de a sări la atac.

			– Hm, o cunoști de mult pe domnișoara Watson? întrebă el, căutând să nu fie prea evident.

			Urmă o pauză de câteva secunde, apoi ea spuse:

			– De trei ani. Studiem împreună la școala domnișoarei Moss. Sau mai bine zis am studiat împreună. Am terminat la începutul acestui an.

			– Să înțeleg atunci că intenționați să vă faceți debutul la Londra primăvara asta?

			– Da, răspunse ea, făcând un semn din cap spre o masă înțesată de gustări. Ne-am petrecut ultimele luni pregătindu-ne, cum îi place mamei lui Hermione să spună, participând la petreceri organizate la țară și la mici întâlniri.

			– Șlefuindu-vă? întrebă el cu un zâmbet.

			Buzele ei se curbară ca răspuns.

			– Întocmai. Deja până acum ar trebui să fiu un sfeșnic extraordinar.

			El se surprinse amuzat.

			– Un simplu sfeșnic, Lady Lucinda? Te rog, nu-ți subestima valoarea. Ești cel puțin unul dintre acele samovare extravagante din argint de care ar părea că să aibă toată lumea nevoie prin saloanele de zi în ultimii ani.

			– Atunci sunt un samovar, spuse ea, parcă aproape luând în seamă ideea. Mă întreb ce ar fi Hermione?

			„O bijuterie. Un diamant. Un diamant fixat în aur. Un diamant fixat în aur înconjurat de...“

			Își opri cu forța șirul gândurilor. Putea să-și desfășoare gimnastica poetică mai târziu, când nu era de așteptat să țină pasul cu o conversație. O conversație cu o altă domnișoară.

			– Chiar nu știu, spuse el ușor, oferindu-i o farfurie. La urma urmei, abia dacă am făcut cunoștință în treacăt cu domnișoara Watson.

			Ea nu spuse nimic, dar sprâncenele i se arcuiră aproape imperceptibil. Și atunci, desigur, Gregory își dădu seama că aruncă o privire peste umărul ei ca să o vadă mai bună pe domnișoara Watson.

			Lady Lucinda scoase un mic oftat.

			– Probabil ar trebui să știi că este îndrăgostită de altcineva.

			Gregory reveni cu privirea spre femeia asupra căreia ar fi trebuit să-și concentreze atenția.

			– Poftim?

			Ea ridică delicat din umeri în timp ce își puse câteva sendvișuri mici pe farfurie.

			– Hermione. Este îndrăgostită de altcineva. M-am gândit că poate ai vrea să știi. 

			Gregory se uită uluit la ea, apoi, contrar ultimei fărâme de discernământ pe care o mai avea, întoarse din nou privirea spre domnișoara Watson. Era cel mai evident și mai jalnic gest, dar nu reuși să se abțină. El nu-și dorea... Doamne sfinte, el nu-și dorea decât să se uite și să se tot uite la ea și să nu se oprească niciodată. Dacă nu era dragoste, nu avea ideea ce altceva putea să fie.

			– Șuncă?

			– Poftim?

			– Șuncă. Lady Lucinda întinse spre el un sendviș, prins într-o pereche de clești de servit. Chipul îi era enervant de senin. Vrei? întrebă ea.

			El mârâi și întinse farfuria. Și apoi, pentru că nu putea lăsa lucrurile așa, spuse aspru:

			– Sunt convins că nu este treaba mea.

			– Sendvișul?

			– Domnișoara Watson, mormăi el.

			Chiar dacă, firește, nu vorbea serios. În ceea ce îl privea, Hermione Watson era foarte mult treaba lui sau, cel puțin, va fi cât de curând.

			Era oarecum derutant că aparent ea nu fusese lovită de aceeași străfulgerare care îl lovise pe el. Nu-i trecuse niciodată prin minte că, atunci când se va îndrăgosti, se va putea ca femeia dorită să nu simtă același lucru și nici să nu o simtă cu aceeași iminență. Dar măcar această explicație – ea crezând că era îndrăgostită de altcineva – îi satisfăcu mândria rănită. Era mult mai acceptabil să se creadă îndrăgostită de altcineva decât complet indiferentă față de el.

			Tot ce îi mai rămânea de făcut era să o ajute să-și dea seama că bărbatul celălalt, oricine ar fi fost el, nu era alesul ei.

			Gregory nu era atât înfumurat încât să creadă că putea să cucerească orice femeie pe care punea ochii, dar sigur nu avusese niciodată dificultăți cu sexul frumos și, dată fiind natura reacției lui la domnișoara Watson, era pur și simplu de neconceput ca sentimentele lui să rămâne neîmpărtășite foarte mult timp. Poate că va trebui să lupte ca să-i cucerească inima și mâna, dar astfel victoria va fi doar cu atât mai dulce.

			Sau cel puțin așa își spuse în sinea lui. Adevărul era că o dragoste la prima vedere împărtășită i-ar fi fost cu mult mai puține bătăi de cap.

			– Să nu te simți prost, spuse Lady Lucinda, întinzându-și ușor gâtul în timp ce studia sendvișurile, probabil căutând ceva mai exotic decât carnea de porc englezesc.

			– Nu mă simt, spuse el apăsat, apoi așteptă ca ea să-și întoarcă atenția spre el. Cum nu o făcu, el repetă: Nu mă simt.

			Ea se întoarse, îl privi sincer și clipi.

			– Ei bine, trebuie să recunosc că este înviorător. Majoritatea bărbaților sunt distruși.

			Gregory se încruntă.

			– Cum adică majoritatea bărbaților sunt distruși?

			– Exact cum am spus, răspunse ea, aruncându-i o privire nerăbdătoare. Sau, dacă nu sunt distruși, se înfurie nejustificat. Ea scoase un pufnet elegant. De parcă ar fi vina ei.

			– Vină? repetă Gregory pentru că îi era foarte greu să o urmărească.

			– Nu ești primul domn care are impresia că este îndrăgostit de Hermione, spuse ea, cu o expresie istovită pe chip. Se întâmplă tot timpul.

			– N-am impresia că sunt îndrăgostit...

			El se opri brusc, sperând că nu va observa accentul pus pe cuvântul impresia. Doamne, ce se întâmpla cu el? El avea de obicei simțul umorului. Chiar când era vorba de el. Mai ales când era vorba el.

			– Nu? Ea păru plăcut surprinsă. Ei bine, este înviorător.

			– De ce, întrebă el cu ochi mici, este înviorător?

			Ea îi răspunse cu un:

			– De ce pui atâtea întrebări?

			– Nu pun, protestă el, chiar dacă punea.

			Ea oftă, apoi îl luă complet prin surprindere când îi spuse:

			– Îmi pare rău.

			– Poftim?

			Coborî privirea spre sendvișul cu salată de ou din farfurie, apoi o ridică spre el, într-o ordine nu i se păru prea măgulitoare lui Gregory. De obicei, el se situa în fața salatei de ou.

			– Am crezut că o să vrei să vorbim despre Hermione, spuse ea. Îmi cer scuze dacă m-am înșelat.

			Ceea ce îl puse pe Gregory într-o dilemă de toată frumusețea. Să recunoască faptul că se îndrăgostise lulea de domnișoara Watson, ceea ce era foarte stânjenitor, chiar și pentru un romantic incurabil ca el. Sau să nege totul, ceea ce ea sigur nu va crede. Sau să facă un compromis și să recunoască o ușoară pasiune, poate cea mai bună soluție, în mod normal, doar că putea să o jignească altfel pe Lady Lucinda. 

			La urma urmei, le cunoscuse pe cele două fete în același timp. Și nu era îndrăgostit de ea.

			Dar apoi, de parcă ar fi putut să-i citească gândurile (ceea ce îl sperie sincer), ea flutură o mână și spuse:

			– Te rog să nu-ți faci griji pentru sentimentele mele. Sunt foarte obișnuită cu asta. După cum spuneam, se întâmplă tot timpul.

			Inimă deschisă, înfige direct pumnalul. Răsucește.

			– Ca să nu mai vorbim, continuă ea cu blândețe, că eu sunt aproape logodită.

			Și apoi mușcă din sendvișul cu salată de ouă.

			Gregory se trezi întrebându-se ce fel de bărbat se atașase de această ființă stranie. Nu îi era neapărat milă de tip, doar că... se întreba.

			Și apoi Lady Lucinda scoase un „O!“ discret.

			Ochii lui îi urmară pe ai ei spre locul în care stătuse cu câteva clipe în urmă domnișoara Watson.

			– Mă întreb unde s-o fi dus, spuse Lady Lucinda.

			Gregory se întoarse imediat spre ușă, sperând să o vadă o ultima oară înainte să dispară, dar ea plecase deja Era un lucru al naibii de frustrant. Ce rost avea o atracție nebună, înflăcărată și imediată, dacă nu puteai să faci nimic în acest sens?

			Ca să nu mai vorbim că totul era unidirecțional. Doamne, Dumnezeule!

			Nu știa exact cum se ofta cu dinții strânși, dar ea făcu exact acest lucru.

			– Ah, Lady Lucinda, aici erai.

			Gregory ridică privirea și văzu cum se apropie cumnata lui.

			Și atunci își aminti că uitase de ea. Kate nu se va supăra; era o femeie de toată isprava. Totuși, Gregory căuta, de obicei, să se poarte mai frumos cu femeile cu care nu avea legături de sânge.

			Lady Lucinda schiță o reverență.

			– Lady Bridgerton.

			Kate îi răspunse cu un zâmbet luminos.

			– Domnișoara Watson m-a rugat să te informez că nu se simte bine și s-a retras pentru restul serii.

			– Da? A spus cumva...? O, nu contează.

			Lady Lucinda își flutură delicat mâna în aer – un gest menit să transmită nonșalanță, dar Gregory zări urma de frustrare care îi curbă ușor colțurile gurii.

			– Cred că avea o durere de cap, adăugă Kate.

			Lady Lucinda dădu scurt din cap.

			– Da, spuse ea, arătând mai puțin înțelegătoare decât și-ar fi închipuit Gregory, dată fiind situația, asta ar trebui să fie.

			– Iar tu, continuă Kate, întorcându-se spre Gregory, nici nu te-ai sinchisit să vii să mă saluți. Cum ești?

			El îi luă mâinile într-ale lui și le sărută cu părere de rău.

			– Întârziat.

			– Asta știam. Pe chipul ei se ivi o expresie care nu părea iritată, ci doar puțin exasperată. Cum îți mai merge altfel?

			– Altfel, minunat. Gregory zâmbi larg. Ca de obicei.

			– Ca de obicei, repetă ea, aruncându-i o privire care anunța, fără urmă de îndoială, întrebări ulterioare. Lady Lucinda, continuă Kate, pe un ton cu mult mai puțin sec, cred că ai făcut cunoștință cu fratele soțului meu, domnul Gregory Bridgerton?

			– Da, răspunse Lady Lucinda. Am admirat împreună mâncarea. Sendvișurile sunt delicioase.

			– Mulțumesc, spuse Kate, apoi adăugă: Și Gregory te-a invitat la dans? Nu pot promite o muzică de o înaltă calitate profesională, dar am reușit să reunim un cvartet de coarde cu ajutorul unora dintre oaspeții noștri.

			– M-a invitat, îi răspunse Lady Lucinda, dar l-am scutit de obligație ca să-și potolească foamea.

			– Trebuie să ai frați, spuse Kate cu un zâmbet.

			Lady Lucinda se uită la Gregory cu o expresie ușor uimită înainte de a răspunde:

			– Doar unul.

			El se întoarse spre Kate.

			– Și eu am făcut aceeași observație mai devreme, îi explică el.

			Kate scoase un râset scurt.

			– Minți luminate, fără doar și poate. Se întoarse spre femeia mai tânără și spuse: Merită cu prisosință să înțelegi cum func­ționează bărbații, Lady Lucinda. N-ar trebui subestimăm niciodată puterea mâncării.

			Lady Lucinda o privi cu ochi mari.

			– În ideea unei stări de spirit plăcute?

			– Ei bine, și asta, spuse Kate aproape absent, dar chiar n-ar trebui să renunțăm să o folosim pentru a câștiga o bătălie. Sau pur și simplu ca să obții ce vrei.

			– Doar ce a ieșit de pe băncile școlii, Kate, o mustră Gregory.

			Kate îl ignoră și, în schimb, zâmbi larg spre Lady Lucinda.

			– Nu ești niciodată prea tânăr ca să dobândești aptitudini importante.

			Lady Lucinda se uită la Gregory, apoi la Kate și apoi ochii ei începură să sclipească amuzați.

			– Înțeleg de ce atât de mulți oameni te admiră, Lady Bridgerton.

			Kate râse.

			– Ești foarte amabilă, Lady Lucinda.

			– O, te rog, Kate, interveni Gregory. Se întoarse spre Lady Lucinda și adăugă: O să rămână aici toată noaptea dacă o să continui să-i faci complimente.

			– Nu-l băga în seamă, spuse Kate cu un zâmbet ștrengăresc. Este tânăr și nesăbuit și nu știe ce spune.

			Gregory aproape că mai făcu un alt comentariu – nu putea să o lase pe Kate să scape așa ușor –, dar apoi interveni Lady Lucinda.

			– Te-aș lăuda fericită pentru restul serii, Lady Bridgerton, dar cred că a venit momentul să mă retrag. Vreau să văd cum se simte Hermione. Nu s-a prea simțit în apele ei azi și vreau să mă asigur că este bine.

			– Desigur, răspunse Kate. Te rog să-i transmiți toate cele bune din partea mea și să ne spuneți dacă aveți nevoie de ceva. Menajera noastră crede că este un fel de specialistă în domeniul plantelor și, cât e ziua de lungă, face o mulțime de poțiuni. Unele dintre ele chiar ajută.

			Ea zâmbi larg, iar expresia de pe chip îi era atât de prietenoasă, încât Gregory își dădu seama imediat că o plăcea pe Lady Lucinda. Ceea ce însemna ceva. Kate nu suportase niciodată prostănacii, indiferent de cum erau ei.

			– Te conduc până la ușă, spuse el repede.

			Putea să facă măcar acest gest de curtoazie și, în plus, nu se cădea să o insulte pe cea mai apropiată prietenă a domnișoarei Watson.

			Își luară rămas-bun, și Gregory îi așeză brațul pe al lui. Merseră în tăcere până la ușa salonului și Gregory spuse:

			– Am încredere că te descurci de aici, nu-i așa?

			– Desigur, răspunse ea. Și apoi ea ridică privirea – ochii ei erau albăstrii, observă el aproape absent – și întrebă: Vrei să-i transmit un mesaj lui Hermione?

			Buzele lui se întredeschiseră surprinse.

			– De ce ai face una ca asta? întrebă el, înainte să se mai gândească la a-și stăpâni reacția.

			Ea ridică pur și simplu din umeri și spuse:

			– Tu ești răul cel mai mic, domnule Bridgerton.

			Gregory își dori cu disperare să o roage să clarifice comentariul, dar nu avea cum pentru se cunoșteau de prea puțin timp. Astfel că se chinui să-și păstreze o expresie neutră pe chip când îi spuse:

			– Transmite-i salutările mele, doar atât.

			– Serios?

			La naiba, dar privirea ei chiar era sâcâitoare.

			– Serios.

			Ea făcu o reverență care trecu aproape neobservată și plecă.

			O clipă, Gregory privi lung spre ușa prin care se făcuse nevăzută, apoi se întoarse la petrecere. Oaspeții începuseră să danseze într-un număr mai mare, iar râsul plutea în aer, dar cumva noaptea îi părea plictisitoare și pustie.

			Mâncare, hotărî el. Va mai mânca vreo douăzeci din sendvișurile acelea micuțe, apoi se va retrage și el. 

			Totul va fi mai clar dimineață.

			*

			Lucy știa că Hermione nu avea nici o durere de cap și nici un alt fel de durere în general. De aceea, nu fu deloc surprinsă când o găsi așezată pe patul ei, studiind ceea ce părea să fie o scrisoare lungă de patru pagini.

			Scrisă într-un stil foarte înghesuit.

			– Mi-a adus-o un lacheu, spuse Hermione, fără a mai ridica măcar privirea. Mi-a spus că a venit cu poștalionul de azi, dar au uitat să mi-o aducă mai devreme.

			Lucy oftă.

			– Bănuiesc că e de la domnul Edmonds, nu?

			Hermione încuviință din cap.

			Lucy traversă camera pe care ea și Hermione o împărțeau pentru moment și se așeză pe scaunul din fața măsuței de toaletă. Nu era prima scrisoare pe care o primise Hermione de la domnul Edmonds, iar Lucy știa din experiență că Hermione o va citi de două ori, apoi încă o dată pentru o analiză mai aprofundată și apoi, în cele din urmă, o ultimă dată, chiar dacă numai pentru a descoperi orice semnificații ascunse în formulele de salut și de încheiere.

			Însemna că Lucy nu va avea altceva de făcut decât să-și studieze unghiile preț de cel puțin cinci minute.

			Ceea ce și făcu, nu pentru că ar fi fost extraordinar de interesată de propriile unghii sau pentru că ar fi fost o persoană deosebit de răbdătoare, ci mai degrabă pentru că înțelegea când o situație nu-și avea rostul. Ori, nu prea vedea motivele pentru care să-și consume energia să o atragă pe Hermione într-o conversație când prie­tena ei nu dădea semne să fie prea interesată de ce ar fi avut ea de spus.

			Totuși, unghiile nu prea puteau să te țină ocupată o veșnicie, mai ales când erau deja meticulos tăiate și îngrijite, astfel că Lucy se ridică și se îndreptă spre dulap, privindu-și lucrurile cu un aer absent.

			– O, la naiba, mormăi ea, urăsc când face asta.

			Camerista ei aranjase greșit o pereche de pantofi, cu stângul în locul dreptului și invers și, chiar dacă Lucy știa că nu era nimic cumplit de greșit la asta, gestul supăra un colțișor ciudat (și extrem de ordonat) al sensibilităților ei. Astfel, îndreptă pantofii, după care se apucă să-și studieze lucrurile, apoi își așeză mâinile în șolduri și se întoarse.

			– Tot n-ai terminat? întrebă ea.

			– Aproape, spuse Hermione și păru ca și cum cuvântul i s-ar fi odihnit pe vârful limbii în tot acel timp, de parcă l-ar fi avut deja pregătit ca să o expedieze iute pe Lucy când urma să-și rostească întrebarea.

			Lucy se așeză din nou cu un pufnet arțăgos. Era o scenă pe care o jucaseră de nenumărate ori până acum. Sau de cel puțin patru.

			Da, Lucy știa exact câte scrisori primise Hermione de la ro­manticul domn Edmonds. I-ar fi plăcut să nu știe; de fapt, era destul de iritată că detaliul ocupa în mintea ei un spațiu valoros care ar fi putut să fie folosit pentru ceva util, precum botanica sau muzica, sau Doamne, Dumnezeule, chiar și o pagină din De-Brett. Din păcate, scrisorile domnului Edmonds aveau aproape vocația unui eveniment. Iar când Hermione avea un eveniment, și Lucy avea un eveniment. 

			Împărțiseră camera timp de trei ani la domnișoara Moss și, cum Lucy nu avea prin preajmă o rudă apropiată care să o ajute să-și facă debutul în societate, mama lui Hermione acceptase să o susțină. Acesta era motivul pentru care se aflau și aici tot împreună.

			Ceea ce era cu adevărat minunat, cu excepția mereu prezentului (în spirit, cel puțin) domn Edmonds. Lucy îl cunoscuse o singură dată, dar sigur se simțea de parcă ar fi fost mereu prezent, zăbovind pe undeva prin preajma, făcând-o pe Hermione să suspine în momente ciudate și să privească melancolică în depărtare, de parcă încerca să-și amintească un sonet de dragoste pe care să-l includă în următorul ei răspuns.

			– Ești conștientă, spuse Lucy, chiar dacă Hermione nu îi lăsase de înțeles că ar fi terminat de citit misiva, că părinții tăi nu o să-ți permită niciodată să te măriți cu el.

			Remarca fu de ajuns pentru ca Hermione să lase scrisoarea deoparte, chiar dacă numai pentru o clipă. 

			– Da, spuse ea cu o expresie iritată, mi-ai tot spus asta.

			– Este secretar, spuse Lucy.

			– Îmi dau seama.

			– Un secretar, repetă Lucy, deși avuseseră această discuție de nenumărate ori. Secretarul tatălui tău.

			Hermione ridicase din nou scrisoarea în încercarea de a o ignora pe Lucy, dar renunță în cele din urmă și o lăsă iar din mână, confirmând suspiciunile lui Lucy care o făceau să creadă că o terminase de citit de multă vreme și că se afla acum la prima, dacă nu chiar la a doua, recitire.

			– Domnul Edmonds este un om bun și onorabil, spuse Hermione și își țuguie buzele. 

			– Sunt sigură, spuse Lucy, dar nu te poți mărita cu el. Tatăl tău este viconte. Chiar crezi că o să-i permite singurei lui fiice să se mărite cu un secretar care n-ar nici un sfanț?

			– Tata mă iubește, mormăi Hermione, dar vocea ei nu părea să fie foarte convinsă.

			– Nu caut să te descurajez în ideea ta de a te mărita din dragoste, începu Lucy, dar...

			– Exact asta cauți să faci, o întrerupse Hermione.

			– Chiar deloc. Pur și simplu nu înțeleg de ce nu poți să încerci să te îndrăgostești de cineva pe care chiar să-l accepte părinții tăi.

			Gura minunată a lui Hermione se strâmbă într-o linie frustrată.

			– Nu înțelegi.

			– Ce să înțeleg? Nu crezi că viața ta ar putea să fie doar o idee mai ușoară dacă te-ai îndrăgosti de cineva potrivit?

			– Lucy, nu alegem de cine ne îndrăgostim.

			Lucy își încrucișă brațele.

			– Nu înțeleg de ce nu.

			Hermione rămase aproape gură cască.

			– Lucy Abernathy, spuse ea, nu înțelegi nimic.

			– Da, spuse Lucy sec, așa mi-ai zis.

			– Cum poți să crezi că un om poate alege de cine se îndrăgostește? întrebă Hermione cu înflăcărare, deși nu atât de înflăcărat încât să fie nevoită să se ridice din poziția ei ușor înclinată de pe pat. Nu alegi. Se întâmplă pur și simplu. Într-o clipă.

			– Asta chiar nu cred, răspunse Lucy și apoi adăugă, pentru că nu reuși să reziste: nici măcar o clipă.

			– Ei bine, așa este, insistă Hermione. Știu, pentru că mie mi s-a întâmplat. Nu căutam să mă îndrăgostesc.

			– Nu?

			– Nu. Hermione se uită urât la ea. Nu. Chiar aveam de gând să-mi găsesc un soț la Londra. Serios, cine s-ar fi așteptat să întâlnească pe cineva în Fenchley?

			Vorbi cu disprețul pe care îl putea folosi doar cineva care era de loc din Fenchleyan.

			Lucy își dădu ochii peste cap și își lăsă capul într-o parte, așteptând ca Hermione să continue.

			Lucru pe care Hermione nu îl aprecie.

			– Nu te uita așa, șopti ea.

			– Așa cum?

			– Așa.

			– Repet, așa cum?

			Toată fața lui Hermione se schimonosi.

			– Știi exact la ce mă refer.

			Lucy își lipi o mână de față.

			– O, spuse ea pe nerăsuflate. Tocmai ai arătat exact ca mama ta.

			Hermione se trase înapoi ofensată.

			– Asta n-a fost frumos din partea ta.

			– Mama ta este minunată!

			– Nu și atunci când se schimonosește.

			– Mama ta este minunată chiar și atunci când se schimonosește, spuse Lucy, încercând să pună capăt discuției. Acum, ai de gând să-mi povestești de domnul Edmonds sau nu?

			– Ai de gând să mă iei peste picior?

			– Bineînțeles că nu.

			Hermione își arcui sprâncenele.

			– Hermione, promit că nu o să te iau peste picior.

			Hermione o privi încă neîncrezătoare, dar spuse:

			– Prea bine. Dar dacă o faci...

			– Hermione.

			– După cum ți-am zis, spuse ea, aruncându-i lui Lucy o privire amenințătoare, nu mă așteptam să-mi găsesc iubirea. Nici nu știam că tatăl meu angajase un secretar nou. Mă plimbam pur și simplu prin grădină, hotărând ce trandafiri voiam să tai pentru masă, și apoi... l-am văzut.

			O spuse cu suficient dramatism încât să obțină un rol pe scenă.

			– O, Hermione, oftă Lucy.

			– Ai spus că nu o să mă iei peste picior, spuse Hermione și chiar îndreptă un deget în direcția lui Lucy, lucru care o uimi atât de tare pe Lucy încât amuți. La început nici măcar nu i-am văzut chipul, continuă Hermione. Ci doar spatele, felul în care părul i se ondula peste gulerul hainei. Apoi oftă. Chiar oftă când se întoarse spre Lucy cu cea mai jalnică expresie pe chip. Și culoarea. Serios, Lucy, ai văzut vreodată un păr cu o nuanță atât de spectaculos de blondă?

			Gândindu-se de câte ori fusese obligată să asculte cum diferiți domni spun același lucru despre părul lui Hermione, Lucy își dădu seama că era foarte frumos din partea ei să se abțină de la comentarii.

			Dar Hermione nu terminase. Nici pe departe.

			– Apoi s-a întors, spuse ea, și l-am văzut din profil, și îți jur că am auzit o muzică în urechi.

			Lui Lucy i-ar fi plăcut să sublinieze cum conservatorul Watson era situat chiar lângă grădina de trandafiri, dar își ținu gura.

			– Și după ce s-a întors, spuse Hermione, vocea devenindu-i dulce și ochii căpătând expresia aceea de „învăț pe de rost un sonet de dragoste“, singurul lucru la care m-am mai putut gândi a fost... „Sunt ruinată“. 

			Lui Lucy i se tăie răsuflarea.

			– Nu spune asta. Nici măcar în glumă.

			Ruina nu era genul de lucruri pe care orice domnișoară le menționa ușor.

			– Nu ruinată în sensul de reputație ruinată, spuse Hermione nerăbdătoare. Doamne, Lucy, eram în grădina cu trandafiri, sau nu ascultai ce-ți spun? Dar am știut... am știut că sunt ruinată pentru toți ceilalți bărbați. Nu se putea să mai existe un alt bărbat care să se compare cu el.

			– Și ai știut toate astea doar privindu-i spatele? întrebă Lucy.

			Hermione îi trimise o expresie îngrozitor de iritată.

			– Și după profil, dar nu asta este ideea.

			Lucy așteptă răbdătoare ideea, chiar dacă era absolut sigură că nu va fi una cu care să fie de acord. Sau pe care să o poată pricepe.

			– Ideea este, spuse Hermione, cu o voce atât de blândă încât Lucy fu nevoită să se aplece în față ca să o audă, că-mi este imposibil să fiu fericită fără el. Imposibil.

			– Ei bine, spuse Lucy încet pentru că nu știa exact ce să mai spună la o asemenea replică, acum pari fericită.

			– Doar pentru că știu că el mă așteaptă. Și... Hermione ridică scrisoarea. ... scrie că mă iubește.

			– O, Doamne, spuse Lucy în șoaptă.

			Trebuia ca Hermione să o fi auzit pentru că strânse din buze, dar nu spuse nimic. Cele două rămaseră pur și simplu nemișcate, la locurile lor, pentru un minut întreg, apoi Lucy își drese glasul și spuse:

			– Domnul acela drăguț Bridgerton pare să fie topit după tine.

			Hermione ridică din umeri.

			– Este fiul mai mic, dar cred că are o alocație frumoasă. Și cu siguranță provine dintr-o familie bună.

			– Lucy, ți-am spus că nu mă interesează.

			– Ei bine, este foarte chipeș, spuse Lucy, poate ceva mai categoric decât își dorise.

			– Atunci fă-i tu ochi dulci, răspunse Hermione.

			Lucy o privi șocată.

			– Știi că nu pot. Sunt aproape logodită cu lordul Haselby.

			– Aproape, îi reaminti Hermione.

			– Ar putea la fel de bine să fie oficial, spuse Lucy.

			Și era adevărat. Unchiul ei discutase toate detaliile cu contele de Davenport, tatăl vicontelui Haselby, cu ani în urmă. Haselby era cu vreo zece ani mai mare decât Lucy, și toată lumea aștepta pur și simplu ca ea să crească.

			Ceea ce presupunea că și făcuse. Sigur nunta nu era prea departe de acum.

			Și era o partidă bună. Haselby era un tip perfect agreabil. Nu îi vorbea de parcă ar fi o netoată, părea să fie bun cu animalele, iar înfățișarea lui era suficient de plăcută, chiar dacă părul începea să i se rărească. Desigur, Lucy îl întâlnise pe cel care urma să-i fie soț de doar trei ori, dar toată lumea știa că primele impresii erau deosebit de importante și, de obicei, exacte.

			În plus, unchiul îi fusese tutore de când tatăl ei murise cu zece ani în urmă și, chiar dacă nu se putea spune că îi copleșise pe ea și pe fratele ei Richard cu dragoste și afecțiune, el își făcuse datoria de a le fi alături și a-i crește bine, iar Lucy știa era datoria ei să-i respecte dorințele și să onoreze logodna pe care o aranjase.

			Sau pe care aproape o aranjase.

			Serios, nu conta prea mult. Se va mărita cu Haselby. Toată lumea o știa.

			– Cred că îl folosești ca pe o scuză, spuse Hermione.

			Coloana lui Lucy înțepeni.

			– Poftim...

			– Îl folosești pe Haselby ca scuză, repetă Hermione, iar pe chipul ei se ivi o expresie arogantă care nu-i plăcu nicicum lui Lucy. Ca să nu permiți inimii tale să se implice în altă poveste.

			– Și în ce altă poveste, mai exact, aș putea să-mi implic inima? întrebă Lucy. Sezonul nici măcar nu a început!

			– Poate, spuse Hermione, dar am tot umblat de colo-colo ca să ne „șlefuim“, cum vă place ție și mamei să spuneți. N-ai trăit sub o piatră, Lucy. Ai întâlnit nenumărați bărbați.

			Chiar nu avea cum să sublinieze că nici unul dintre acei bărbați nu o vedeau niciodată pe ea când Hermione era prin preajmă. Hermione ar fi încercat să o nege, dar amândouă ar fi știut că mințea într-o încercare de a menaja sentimentele lui Lucy. Astfel că Lucy mormăi în șoaptă ceva ce trebuia să fie o replică fără să fie cu adevărat o replică.

			Apoi Hermione nu mai spuse nimic; o privi pur și simplu cu aerul acela arogant pe care nu-l folosea cu nimeni altcineva și, în cele din urmă, Lucy se văzu nevoită să se apere.

			– Nu este o scuză, spuse ea, încrucișându-și brațele, apoi punându-și mâinile în șolduri pentru că primul gest nu i se păru prea potrivit. Serios, ce sens ar avea? Știi că o să mă mărit cu Haselby. Este în plan de secole.

			Își încrucișă din nou brațele. Apoi le lăsă să coboare. Apoi se așeză pur și simplu.

			– Nu este o partidă rea, spuse Lucy. Sincer, după ce s-a întâmplat cu Georgiana Whiton, ar trebui să mă așez în genunchi și să sărut picioarele unchiului meu pentru că s-a gândit la o alianță atât de rezonabilă.

